DEĊIŻJONI TAL-KUMMISSJONI
tal-11 ta’ Frar 2008
li temenda d-Deċiżjoni 2004/432/KE dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE
(notifikata taħt id-dokument numru C(2008) 421)
(Test b’relevanza għaż-ŻEE)
(2008/105/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta’ April 1996 dwar miżuri għall-monitoraġġ ta’ ċerti sustanzi u residwi tagħhom f'annimali ħajjin u prodotti ta’ l-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikolari r-raba’ sottoparagrafu ta’ u l-Artikolu 29(1) l-Artikolu 29(2) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ ta’ sustanzi u gruppi ta’ residwi mniżżla fl-Anness I tagħha. Skond id-Direttiva 96/23/KE, l-inklużjoni u ż-żamma fuq il-lista tal-pajjiżi terzi li minnhom l-Istati Membri huma awtorizzati jimpurtaw annimali u prodotti primarji li joriġinaw mill-annimali koperti minn dik id-Direttiva, għandhom ikunu soġġetti għal sottomissjoni mill-pajjiżi terzi kkonċernati ta’ pjan li jistipula l-garanziji li huma joffru fejn jidħol il-monitoraġġ tal-gruppi ta’ residwi u sustanzi msemmija f’dik id-Direttiva.
(2)
Id-Deċiżjoni tal-Kummissjoni 2004/432/KE tad-29 ta’ April 2004 dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE (2) telenka dawk il-pajjiżi terzi li ssottomettew pjan tal-monitoraġġ tar-residwi, li jistipula l-garanziji offruti minnhom skond ir-rekwiżiti ta’ dik id-Direttiva.
(3)
Il-Belarus, il-Kanada, il-Gżejjer Falkland, il-Mauritius u l-Iżvizzera ssottomettew pjanijiet għall-monitorġġ tar-residwi lill-Kummissjoni għall-annimali u prodotti li joriġinaw mill-annimali li bħalissa m'humiex elenkati fl-Anness għad-Deċiżjoni 2004/432/KE. L-evalwazzjoni ta’ dawk il-pjanijiet u l-informazzjoni addizzjonali miksuba mill-Kummissjoni jipprovdu biżżejjed garanziji fuq il-monitoraġġ tar-residwi f’dawk il-pajjiżi terzi għall-annimali u l-prodotti kkonċernati. L-annimali u l-prodotti li joriġinaw mill-annimali rilevanti għandhom għalhekk jiġu inklużi fil-lista għal dawk il-pajjiżi terzi fl-Anness għal dik id-Deċiżjoni.
(4)
Barra minn hekk, l-Iżvizzera, ssottomettiet lill-Kummissjoni pjan għall-monitorġġ tar-residwi rigward l-għasel, li bħalissa għalih tapplika limitazzjoni “pajjiżi terzi li jużaw biss materja prima minn pajjiżi terzi oħra approvati għall-produzzjoni ta’ l-ikel”. L-evalwazzjoni ta’ dak il-pjan u l-informazzjoni addizzjonali miksuba mill-Kummissjoni jipprovdu biżżejjed garanziji biex titneħħa dik il-limitazzjoni. In-nota ta’ qiegħ il-paġna tistabbilixxi li l-limitazzjoni għandha titħassar mill-Anness għad-Deċiżjoni 2004/432/KE.
(5)
L-Etijopja, ir-Repubblika Islamika ta’ l-Iran u s-Suriname ssottomettew pjanijiet għall-monitoraġġ tar-residwi lill-Kummissjoni għal ċerti annimali u prodotti li joriġinaw mill-annimali. L-evalwazzjoni ta’ dawk il-pjanijiet u l-informazzjoni addizzjonali miksuba mill-Kummissjoni jipprovdu biżżejjed garanziji fuq il-monitoraġġ tar-residwi f’dawk il-pajjiżi terzi għall-annimali u l-prodotti kkonċernati. L-annimali u l-prodotti li joriġinaw mill-annimali rilevanti għandhom għalhekk jiġu inklużi fil-lista għall-Etijopja, ir-Repubblika Islamika ta’ l-Iran u s-Suriname fl-Anness għad-Deċiżjoni 2004/432/KE.
(6)
Il-Beliże, il-Kolombja, il-Kenja, l-Oman u ż-Żimbabwe li bħalissa huma elenkati għal ċerti annimali u prodotti li joriġinaw mill-annimali fl-Anness għad-Deċiżjoni 2004/432/KE, ma ssottomettewx lill-Kummissjoni l-pjanijiet għall-monitorġġ tar-residwi mitluba għal xi wħud minn dawn l-annimali u l-prodotti li joriġinaw mill-annimali. Ir-reġistrazzjoni għall-annimali u l-prodotti li joriġinaw mill-annimali rilevanti għandhom għalhekk jiġu mħassra mil-lista għal dawk il-pajjiżi terzi fl-Anness għal dik id-Deċiżjoni. Il-pajjiżi terzi kkonċernati kienu infurmati dwar dan.
(7)
L-Eritrea, Iżrael u t-Tuneżija li bħalissa huma elenkati għal ċerti annimali u prodotti li joriġinaw mill-Annimali fl-Anness għad-Deċiżjoni 2004/432/KE ma ssottomettewx lill-Kummissjoni l-pjanijiet għall-monitorġġ tar-residwi mitluba għal xi wħud minn dawn l-annimali u l-prodotti li joriġinaw mill-annimali, minħabba li bħalissa m'hemmx esportazzjoni ta’ annimali jew prodotti ta’ l-annimali simili minn dawn il-pajjiżi terzi lejn il-Komunità. Ir-reġistrazzjonijiet għall-annimali u l-prodotti li joriġinaw mill-annimali rilevanti għandhom għalhekk jiġu mħassra mil-lista għal dawk il-pajjiżi terzi fl-Anness għad-Deċiżjoni 2004/432/KE. Il-pajjiżi terzi kkonċernati kienu infurmati dwar dan.
(8)
L-Ukraina li bħalissa hija elenkata għall-ekwini bil-limitazzjoni “esportazzjoni ta’ ekwini ħajjin għat-tbiċċir (annimali għall-produzzjoni ta’ l-ikel biss)” fl-Anness għad-Deċiżjoni 2004/432/KE ma ssottomettietx lill-Kummissjoni l-pjanijiet għall-monitorġġ tar-residwi mitluba. Barra minn hekk, spezzjoni mill-Uffiċċju Veterinarju u ta’ l-Ikel uriet defiċjenzi serji rigward ittestjar fuq ekwini ħajjin f'dak il-pajjiż. Ir-reġistrazzjoni relevanti għall-Ukraina għandha għalhekk titħassar mil-lista fl-Anness għal dik id-Deċiżjoni. L-awtoritajiet ta’ dak il-pajjiż terz ġew infurmati dwar dan.
(9)
L-Afrika t'Isfel li bħalissa hija elenkata għal ċerti annimali u prodotti li joriġinaw mill-annimali fl-Anness għad-Deċiżjoni 2004/432/KE, issottomettiet lill-Kummissjoni l-pjanijiet għall-monitorġġ tar-residwi mitluba għal dawk l-annimali u l-prodotti li joriġinaw mill-annimali. Madankollu, spezzjoni mill-Uffiċċju Veterinarju u ta’ l-Ikel uriet nuqqasijiet serji f'dak li għandu x'jaqsam ma’ l-implimentazzjoni tal-pjan ta’ monitoraġġ għal ċerti annimali u prodotti li joriġinaw mill-annimali minn dawk imsemmija fil-pjanijiet. Fuq il-bażi ta’ dan, l-Afrika t'Isfel talbet li jitħassru r-reġistrazzjonijiet kollha għall-annimali u l-prodotti li joriġinaw mill-annimali mil-lista għal dik id-Deċiżjoni, bl-eċċezzjoni ta’ annimali tal-kaċċa mrobbija jew slavaġ, inkluż in-nagħma. Għal dawn l-annimali jew prodotti li joriġinaw mill-annimali, waslu garanziji sostanzjali.
(10)
Għandu jiġi stipulat perjodu tranżitorju biex ikopri l-kunsinni ta’ l-annimali u l-prodotti tagħhom li joriġinaw mill-Beliże, il-Kolombja, l-Eritrea, Iżrael, il-Kenja, l-Oman, it-Tuneżija, l-Ukraina, l-Afrika t'Isfel u ż-Żimbabwe li ntbagħtu minn dawn il-pajjiżi terzi għall-Komunità, qabel id-data ta’ l-applikazzjoni ta’ din id-Deċiżjoni, biex ikopri ż-żmien meħtieġ għall-wasla tagħhom fil-Komunità u jiġi evitat kull tfixkil fil-kummerċ.
(11)
Għalhekk id-Deċiżjoni 2004/432/KE għandha tiġi emendata skond dan.
(12)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2004/432/KE jinbidel bit-test fl-Anness ma’ din id-Deċiżjoni.
Artikolu 2
L-emendi għal-lista fl-Anness tad-Deċiżjoni 2004/432/KE bid-Deċiżjoni preżenti m'għandhomx japplikaw għal kunsinni ta’ l-annimali u l-prodotti tagħhom li joriġinaw mill-Beliże, il-Kolombja, l-Eritrea, Iżrael, il-Kenja, l-Oman, it-Tuneżija, l-Ukraina, l-Afrika t'Isfel u ż-Żimbabwe fejn l-importatur ta’ tali annimali jew prodotti jista' juri li dawn kienu ntbagħtu mill-pajjiż terz ikkonċernat u li kienu fi triqithom lejn il-Komunità qabel id-data ta’ l-applikazzjoni tad-Deċiżjoni preżenti.
Artikolu 3
Din id-Deċiżjoni għandha tapplika mill-1 ta’ Marzu 2008.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, 11 ta’ Frar 2008.